II.

P r e d k l a d a c i a      s p r á v a

Materiál sa predkladá na rokovanie vlády Slovenskej republiky mimo Plánu práce vlády SR na rok 2001, a to v nadväznosti na § 209 zákona č. 315/2001 Z. z. o Hasičskom a záchrannom zbore. Zo súvisiaceho § 15 cit. zákona vyplýva, že návrh systemizácie príslušníkov Hasičského a záchranného zboru v štátnej službe na každý rozpočtový rok schvaľuje vláda Slovenskej republiky pri prerokúvaní návrhu zákona o štátnom rozpočte na príslušný rok. Takýto postup však nebolo možné na rok 2002 uplatniť, keďže zákon o Hasičskom a záchrannom zbore, ktorý prijala Národná rada Slovenskej republiky 2. júla 2001, bol v Zbierke zákonov Slovenskej republiky uverejnený 11. augusta t. r., to znamená v čase, keď návrh zákona o štátnom rozpočte na rok 2002 bol už predložený do záverečného schvaľovacieho konania na úrovni vlády Slovenskej republiky. Zákon o Hasičskom a záchrannom zbore však v cit. § 209 prechodne umožňuje systemizáciu príslušníkov Hasičského a záchranného zboru v štátnej službe na rok 2002 schváliť v pôsobnosti vlády do 31. októbra 2001.

Návrh systemizačných ukazovateľov vychádza z organizačného usporiadania a vymedzených úloh Hasičského a záchranného zboru, ktoré sú ustanovené v cit. zákone, ako aj  z očakávanej delimitácie funkčných miest a limitov výdavkov štátneho rozpočtu na mzdy, platy a ostatné osobné vyrovnania z kapitol krajských úradov do rozpočtovej kapitoly ministerstva vnútra. Zohľadnené je tiež začlenenie Mestského požiarneho zboru mesta Košíc do organizačných štruktúr Hasičského a záchranného zboru podľa § 194 cit. zákona, ako aj zvýšenie početných stavov o 130 funkčných miest schválených pre úsek požiarnej ochrany uznesením vlády Slovenskej republiky č. 47 zo 17. januára 2001 vrátane  riešenia dopadu prijatia zákona o Hasičskom a záchrannom zbore na štátny rozpočet z rozpočtovej kapitoly Všeobecná pokladničná správa. Vychádza sa z
-	3042 funkčných miest s výdavkami na ich odmeňovanie navrhovanými v návrhu rozpočtu na rok 2002 vo výške 465 676 tis. Sk, ktoré sa predpokladá oddelimitovať z rozpočtových kapitol krajských úradov,
-	153 funkčných miest s výdavkami na ich odmeňovanie navrhovanými v návrhu rozpočtu na rok 2002 vo výške 25 027 tis. Sk v kapitole ministerstva vnútra,
-	158 funkčných miest Mestského požiarneho zboru mesta Košíc,
-	vyčísleného dopadu prijatia zákona o Hasičskom a záchrannom zbore na štátny rozpočet v celoročnom vyjadrení na rok 2002 vo výške 182 432 tis. Sk.

          Z uvedených počtov funkčných miest a objemov výdavkov na platy sa v rámci všetkých druhov štátnej služby navrhuje systemizovať 3 221 funkčných miest s objemom výdavkov na služobné príjmy príslušníkov Hasičského a záchranného zboru v predpokladanom ročnom vyjadrení 659 729 tis. Sk, čo v prepočte od účinnosti zákona 1.4.2002 do konca roku 2002 je v čiastke 494 797 tis. Sk. Zostatok budú tvoriť zamestnanci verejnej služby. Okrem uvedených počtov sa  počíta s delimitáciou ďalších  funkčných miest zamestnancov z prierezových odborov krajských úradov a okresných úradov, v rámci ktorých boli plnené niektoré spoločné úlohy a pomocné obslužné činnosti aj pre zložky Zboru požiarnej ochrany v krajoch a v okresoch.